SET ปิดเช้าลบ 3 จุด หลังไร้ปัจจัยใหม่หนุน – โควิดในปท.กดดัน แนะจับตาประชุมเฟด
SET ปิดเช้าลบ 3 จุด ไซด์เวย์แคบไร้ประเด็นใหม่ – โควิดในปท.ยังกดดัน แนะจับตาผลประชุมเฟดกลางสัปดาห์นี้ ซึ่งบ่ายนี้คาดตลาดฯแกว่งไซด์เวย์แคบอิงลบเล็กน้อยเหตุพรุ่งนี้ปิดทำการ พร้อมให้แนวรับ 1,540-1,530 แนวต้าน 1,550 จุด
27 ก.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้แกว่งไซด์เวย์ในกรอบแคบ เนื่องจากยังไม่มีประเด็นใหม่เข้ามาประกอบกับการแพร่ระบาดไวรัสโควิด-19 ในประเทศยังกดดันอยู่ ขณะเดียวกันตลาดฯยังรอติดตามการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ที่จะมีขึ้นในช่วงกลางสัปดาห์นี้ 
ด้านตลาดหุ้นในภูมิภาคเอเชียเช้านี้รีบาวด์หลังจากปรับตัวลงแรงเมื่อวานนี้ แต่ตลาดหุ้นฮ่องกงและตลาดหุ้นไต้หวันก็ยังติดลบเพราะวิตกการแทรกแซงของจีน แนะติดตามการทยอยประกาศผลประกอบการของบริษัทจดทะเบียนและตัวเลขเงินเฟ้อของสหรัฐฯ 
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงแกว่งไซด์เวย์ในกรอบแคบอิงลบเล็กน้อย เนื่องจากพรุ่งนี้ตลาดบ้านเราก็จะปิดทำการ พร้อมให้แนวรับ 1,540 – 1,530 จุด ส่วนแนวต้านให้ไว้ที่ 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่           
KBANK มูลค่าการซื้อขาย 1,606.83 ล้านบาท ปิดที่ 103.50 บาท ลดลง 2.00 บาท
7UP มูลค่าการซื้อขาย  1,411.57 ล้านบาท ปิดที่ 3.38 บาท เพิ่มขึ้น 0.06 บาท
RCL มูลค่าการซื้อขาย 1,232.51 ล้านบาท ปิดที่ 59.25 บาท เพิ่มขึ้น 2.50 บาท 
PTTGC มูลค่าการซื้อขาย 891.04 ล้านบาท ปิดที่ 58.00 บาท เพิ่มขึ้น 1.00 บาท          
SCB มูลค่าการซื้อขาย 867.17 ล้านบาท ปิดที่ 94.25 บาท ลดลง 0.75 บาท